Jisħqu li l-poplu għandu d-dritt ikun jaf ta' min kienet il-kumpanija Egrant Il-familja ta' Daphne Caruana Galizia insistew li l-Maġistrat Aaron Bugeja, fil-konklużjonijiet tiegħu tal-inkjesta Egrant , ma setax jgħid b'kunfidenza li l-Prim Ministru Joseph Muscat huwa innoċenti u lanqas li l-allegazzjonijiet huma foloz għax saħqu li wara kollox baqa' ma qalx min kien is-sid tal-kumpanija Egrant. Huma qalu dan fi stqarrija li fiha insistew li Daphne Caruana Galizia qatt ma kienet temmen li b'xi mod jew ieħor ir-riżultat tal-inkjesta se jkun wieħed konklussiv kif ħasbu ħafna meta l-inkjesta dehret li se tieħu fit-tul. Insistew li aktar minn sena ilu, Daphne Caruana Galizia kienet bassret li l-Maġistrat Bugeja mhux se jirnexxielu jipprova jew le li mart il-Prim Ministru, Michelle Muscat, kienet fil-fatt is-sid benefiċjarju tal-kumpanija għax skonthom, qatt ma seta' jasal għall-prova dwar l-identità tas-sid benefiċċjarju tal-kumpanija. Komplew jinsistu li Caruana Galizia kienet taf li l-uniku mod kif setgħet toħroġ il-verità kollha dwar Egrant u l-Prim Ministru kien li l-awtoritajiet Maltin jinvestigaw lil Konrad Mizzi, lil Keith Schembri, lil Brian Tonna, lil Karl Cini u lill-impjegati tal-Bank Pilatus. "L-Awtoritajiet Maltin fallew u għadhom qed ifallu milli jinvestigaw lil dawk il-persuni li ħatfu l-istat Malti minkejja t-talbiet formali li saru mill-eks Kap tal-Oppożizzjoni Simon Busuttil," komplew jisħqu l-familja. Saħqu wkoll li l-ewwel reazzjoni tal-Prim Ministru kienet li l-inkjesta ma sabet l-ebda evidenza li setgħet tefgħet f'baħar ta' inkwiet lilu u lil martu minflok fuq dik li huma sejħu bħala "l-mistoqsija importanti u fl-interess pubbliku, li ma kinitx imwieġba bl-inkjesta ta' Bugeja," jiġifieri ta' min kienet Egrant. Insistew li l-mistoqsija tibqa' importanti għax Egrant hija waħda mill-erba' kumpaniji li nfetħu minn Brian Tonna u Karl Cini ta' Nexia BT għal Konrad Mizzi, Keith Schembri u Cheng Chen, li kollha kemm huma kienu involuti fil-bejgħ tal-Enemalta lil Shangai Electric, liema bejgħ sar ftit wara li nfetħu l-istess kumpaniji fil-Panama. Temmew jisħqu li r-responsabbilità ta' Prim Ministru hija li jpoġġi l-interess pubbliku qabel dak personali u staqsew għalfejn mhux interessat li jkun jaf min hu s-sid ta' Egrant. Insistew li l-Prim Ministru, ġaladarba kien lest jirriżenja kienu nstabet evidenza li torbtu mal-kumpanija fil-Panama, bl-istess mod għandu jkeċċi lil Shembri u lil Mizzi u jwieġeb għalfejn qed jibqa' jappoġġja lil Brian Tonna.